初二日甲子雨阻風自次韻
作者：方回
朝代：宋

paragraphs: 居民汲江水，上下幾千尺。
麴糵化爲酒，不肯賒一滴。
高林墮黄葉，草樹黯無色。
詎意阻風人，於此費永日。
篷低首難擡，薪重舟頗側。
醉鄉失樂土，愁城遇堅壁。
呻吟得新句，欲往題蘚石。
岸滑不可登，縱寫復誰識。
故廬百灘西，何事乃東適。
兀坐但默然，順走閲健席。
豪舉與時會，洶湧浪頭白。
及夫氣勢盡，泡滅豈有迹。